擬溫飛卿
作者：賀鑄
朝代：宋

paragraphs: 露網朱甍上，風簾翠鎖前。
宿衾熏萏菡，朝鏡拂漪漣。
津潤銷金筆，香依撲粉綿。
度閑雙陸子，撥恨十三絃。
鸚鵡殷勤語，旃檀委曲烟。
鮫綃乾玉筯，魚鑰限金蓮。
團扇酬桃葉，烏絲代杏牋。
朱門長窅窅，白馬自翩翩。
難釣三珠樹，徒拋七寶鞭。
酒闌應有待，夢破即無緣。
信鵲新秋去，孤蟾後夜圓。
浪言牆外地，的是洞中仙。